ส่อง SYNEX กำไร Q2/60 แจ่มสมชื่อนางฟ้าไอทีแนะซื้อเป้า 15.5บ.
ส่อง SYNEX กำไร Q2/60 แจ่มสมชื่อนางฟ้าไอทีแนะซื้อเป้า 15.5บ.
1 ส.ค. 2560

บล.ฟินันเซีย ไซรัส ระบุในบทวิเคราะห์วันนี้(1 ส.ค.) ว่า บริษัท ซินเน็ค (ประเทศไทย) จำกัด (มหาชน) หรือ SYNEX แนะนำ”ซื้อ”ที่ราคาเป้าหมายปี 2017 เท่ากับ 15.50 บาท อิง PE เฉลี่ยของกลุ่มจัดจำหน่ายสินค้าไอทีที่ 25 เท่า โดยปัจจัยหนุนระยะสั้น ยังอยู่ที่การเติบโตโดดเด่นของกำไรรายไตรมาส
คาดงวดไตรมาส 1/60 ที่ 131 ล้านบาท ลดลง 12% เทียบไตรมาสก่อหน้าตามปัจจัยฤดูกาล แต่เพิ่มขึ้นถึง 62% เทียบช่วงเดียวกันของปีก่อนจากการเพิ่มสินค้าแบรนด์ใหม่อย่างต่อเนื่อง และกระแสขุดบิทคอยน์ที่ทำให้ยอดขายการ์ดจอรวมถึงพาวเวอร์ซับพลายกระชากตัวขึ้น ซึ่งถ้ากำไร 1H17 เป็นไปตามคาดจะคิดเป็น 59% ของประมาณการทั้งปีที่ 476 ล้านบาท (+17% Y-Y) ดีกว่าอดีตที่กำไรครึ่งปีแรกมักคิดเป็น 45% ของกำไรทั้งปี จึงเป็นไปได้สูงที่เราจะปรับประมาณการขึ้น
ส่วนปัจจัยหนุนระยะยาวอยู่ที่ การเพิ่มสัดส่วนกลุ่มลูกค้าองค์กรและการรุกตลาดลิสซึ่ง หลังจากเข้าลงทุนในบริษัท บัฟ (ประเทศไทย) จำกัด ราคาปัจจุบันคิดเป็น PE2017 ที่ 20 เท่า และ PBV ที่ 3 เท่า ต่ำกว่าค่าเฉลี่ยกลุ่มซื้อขายสินค้าไอทีที่ 25 เท่า และ 4 เท่า ตามลำดับ และที่สำคัญ เมื่ออิงอัตราการเติบโตเฉลี่ยของกำไรต่อหุ้นปี 2018-2020 ที่ 16% ต่อปี PEG จะอยู่ที่ 1.2 เท่า ถือว่าราคายังไม่แพงและมี Upside อีกมากเมื่อเทียบกับกลุ่มที่ 1.8 เท่า